สิ่งที่พ่อแม่และผู้ปกครองควรระมัดระวังจากการที่ลูกๆ แย่งของกัน คืออะไร
สิ่งที่พ่อแม่และผู้ปกครองควรระมัดระวัง คือ ไม่ควรให้ลูกตัดสินปัญหาด้วยการทำร้ายกัน เพราะบาดแผลที่กายอาจจะรักษาหายได้ในไม่กี่วัน แต่ลักษณะนิสัยความก้าวร้าวที่ติดตัว อาจยากแก่การเยียวยารักษาหากลูกทุบตีกัน ต้องอธิบายให้รู้ถึงความผิด และได้รับการลงโทษ ข้อสำคัญคือ ต้องให้ลูกเข้าใจเหตุผลที่ถูกลงโทษ อย่าใช้อารมณ์วู่วาม

บางครั้งพ่อแม่ก็ระอากับลูกๆ ที่ชอบแย่งของกัน ไม่ว่าจะเป็นของเล่น ของใช้ ของกิน หรือแม้แต่ตัวพ่อแม่ก็เหมือนกัน ของเล่นมีเต็มบ้าน พอจะเล่น ก็จะแย่งกันเล่นของชิ้นเดียวกัน พอคนหนึ่งเปลี่ยนไปเล่นชิ้นใหม่อีกคนก็เปลี่ยนตาม คุณพ่อคุณแม่มักจะให้พี่ยอมน้อง น้องก็เลยดูจะเอาแต่ใจตัวบ่อยๆ

สังเกตดูถ้าพ่อแม่ไม่อยู่บ้าน ลูกจะไม่ค่อยแย่งของกัน แต่ถ้าพ่อแม่อยู่ด้วย ต่างคนต่างแสดงเดชไม่ละเว้น ยิ่งห้ามก็เหมือนยิ่งยุ บางครั้งเมื่อทำเป็นไม่สนใจ ไม่ยุ่งเกี่ยว ก็ได้ผลดีกว่าคอยปลอบคอยปราม ถ้ามีเด็กเพื่อนบ้านมาเล่นด้วยกันหลายๆ คน ก็มักจะเล่นกันได้นานๆ โดยไม่ได้แย่งของกัน

บางครั้งปัญหาเกิดจากความไม่เข้าใจของผู้ใหญ่ต่อเด็ก เพราะเด็กแย่งของเล่นกันชั่วคราว แล้วก็จะดีกันเอง บางครั้งการแย่งของกันก็เป็นการเรียกร้องความสนใจจากผู้ใหญ่ การที่ใช้เหตุผลแบบผู้ใหญ่ตัดสินว่าใครผิดใครถูก เด็กอาจจะยอมรับไม่ได้ และเกิดความขัดแย้ง อย่างไรก็ตาม พ่อแม่ก็ไม่อยากให้ลูกแย่งกัน ทะเลาะเบาะแว้งกัน แม้จะรู้ว่าเป็นการแสดงออกตามวัยของเด็ก
กุมารเวชศาสตร์ (กุมารเวชศาสตร์) - Pediatrics,จิตเวชศาสตร์ (จิตเวชศาสตร์) - Psychiatry